钦定古今图书集成/理学汇编/文学典/第053卷 > 林披〈藻〉
## 钦定古今图书集成/理学汇编/文学典/第053卷 > 林披〈藻〉

按《闽书》：“林披，字茂则。祖元泰，瀛州刺史。父万宠，饶阳
太守。披年十五，手抄书史约千馀卷。二十，以明经擢
第，授临汀郡曹掾。郡多山鬼淫祠，披著《无鬼论》晓民，
御史樊滉奏署临汀令，以治行迁汀州别驾，知州事。
复以御史大夫李栖筠奏授简较太子詹事兼苏州
别驾，赠睦州刺史。子九人：苇、藻、著、荐、晔、蕴、蒙、迈、蔇，官”
皆刺史司马长史，莆人称为“九牧。”

藻字纬干，少有志尚，慨然奋励，不以荒遐自局，与欧
阳詹刻意攻文。贞元七年，省试合浦《还珠赋》槁成，假
寐，恍惚见人语曰：“何不叙珠去来？”寤援笔修之曰：“珠
之去也，山无色兮氛雾冥冥，海无光兮空水浩浩，珠
之来也，川有媚兮祥风习习，地有润兮生物振振。”及
擢第，往谢主司杜黄裳曰：“叙珠去来，有神助耶。”莆人
擢第自藻始。官至殿中御史。